CELEX: 32014R1104
Language: sk
Date: 2014-10-20 00:00:00
Title: Vykonávacie nariadenie Rady (EÚ) č. 1104/2014 z  20. októbra 2014 , ktorým sa vykonáva článok 12 ods. 1 nariadenia (EÚ) č. 356/2010, ktorým sa zavádzajú určité osobitné reštriktívne opatrenia namierené proti určitým fyzickým alebo právnickým osobám, subjektom alebo orgánom, vzhľadom na situáciu v Somálsku

21.10.2014   
            
            
               SK
            
            
               Úradný vestník Európskej únie
            
            
               L 301/5
            
         VYKONÁVACIE NARIADENIE RADY (EÚ) č. 1104/2014
   z 20. októbra 2014,
   ktorým sa vykonáva článok 12 ods. 1 nariadenia (EÚ) č. 356/2010, ktorým sa zavádzajú určité osobitné reštriktívne opatrenia namierené proti určitým fyzickým alebo právnickým osobám, subjektom alebo orgánom, vzhľadom na situáciu v Somálsku
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) č. 356/2010 z 26. apríla 2010, ktorým sa zavádzajú určité osobitné reštriktívne opatrenia namierené proti určitým fyzickým alebo právnickým osobám, subjektom alebo orgánom, vzhľadom na situáciu v Somálsku (1), a najmä na jeho článok 12 ods. 1,
   keďže:
   
               (1)
            
            
               Rada 26. apríla 2010 prijala nariadenie (EÚ) č. 356/2010.
            
         
               (2)
            
            
               Výbor Bezpečnostnej rady Organizácie Spojených národov zriadený podľa rezolúcií Bezpečnostnej rady Organizácie Spojených národov 751 (1992) a 1907 (2009) schválil 23. a 24. septembra 2014 doplnenie dvoch osôb do zoznamu fyzických a právnických osôb, subjektov alebo orgánov, na ktoré sa vzťahujú reštriktívne opatrenia.
            
         
               (3)
            
            
               Príloha I k nariadeniu (EÚ) č. 356/2010 by sa preto mala zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Príloha I k nariadeniu (EÚ) č. 356/2010 sa týmto mení tak, ako sa uvádza v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Luxemburgu 20. októbra 2014
      
         
            Za Radu
         
         
            predsedníčka
         
         C. ASHTON
      
   
   
      (1)  Ú. v. EÚ L 105, 26.4.2010, s. 1.
   
      PRÍLOHA
      
                  I.
               
               
                  Do zoznamu uvedeného v prílohe I k nariadeniu (EÚ) č. 356/2010 sa dopĺňajú tieto záznamy.
               
            
         ZOZNAM FYZICKÝCH A PRÁVNICKÝCH OSÔB, SUBJEKTOV ALEBO ORGÁNOV PODĽA ČLÁNKOV 2 A 8
      
      I.   Osoby
      
      
               
                  14.
               
               
                  Maalim Salman [alias: a) Mu'alim Salman; b) Mualem Suleiman; c) Ameer Salman; d) Ma'alim Suleiman; e) Maalim Salman Ali; f) Maalim Selman Ali; g) Ma'alim Selman; h) Ma'alin Sulayman]
                  Dátum narodenia: okolo roku 1979. Miesto narodenia: Nairobi, Keňa. Miesto: Somálsko. Dátum zaradenia do zoznamu zo strany OSN: 23. septembra 2014.
                  Maalima Salmana vybral Ahmed Abdi aw-Mohamed, známy tiež ako Godane, vodca skupiny al-Šabáb, ako veliteľa afrických zahraničných bojovníkov pre al-Šabáb. Pripravoval zahraničných štátnych príslušníkov, ktorí mali záujem pridať sa ku skupine al-Šabáb ako africkí zahraniční bojovníci, a bol zapojený do operácií v Afrike, ktorých cieľom boli turisti, zábavné zariadenia a kostoly.
                  Hoci sa Salman zameriava hlavne na operácie mimo Somálska, je o ňom známe, že má bydlisko v Somálsku a pripravuje tam zahraničných bojovníkov predtým, ako sú vyslaní inam. Niektorí zahraniční bojovníci skupiny al-Šabáb sú prítomní aj v Somálsku. Salman napríklad nariadil prítomnosť zahraničných bojovníkov skupiny al-Šabáb v južnom Somálsku ako reakciu na ofenzívu misie Africkej únie v Somálsku (AMISOM).
                  Skupina al-Šabáb je okrem iných teroristických útokov zodpovedná za útok na nákupné centrum Westgate v Nairobi v Keni, ku ktorému došlo v septembri 2013 a pri ktorom zahynulo najmenej 67 ľudí. Najnovšie sa skupina al-Šabáb prihlásila k útoku z 31. augusta 2014 na väzenie Národnej spravodajskej a bezpečnostnej agentúry v Mogadiše, pri ktorom zahynuli traja príslušníci bezpečnostnej služby a dve civilné osoby a zranilo sa 15 ďalších osôb.
               
            
               
                  15.
               
               
                  Ahmed Diriye (alias: a) Sheikh Ahmed Umar Abu Ubaidah; b) Sheikh Omar Abu Ubaidaha; c) Sheikh Ahmed Umar; d) Sheikh Mahad Omar Abdikarim; e) Abu Ubaidah; f) Abu Diriye)
                  Dátum narodenia: okolo roku 1972. Miesto narodenia: Somálsko. Miesto: Somálsko. Dátum zaradenia do zoznamu zo strany OSN: 24. septembra 2014.
                  Ahmed Diriye bol vymenovaný ako nový emir skupiny al-Šabáb po smrti predchádzajúceho vodcu Ahmeda Abdi aw-Mohameda, ktorý bol osobou zaradenou do zoznamu Výborom Bezpečnostnej rady na základe rezolúcií 751 (1992) a 1907 (2009). Táto skutočnosť bola verejne oznámená prostredníctvom vyhlásenia, ktoré Sheikh Ali Dheere, hovorca skupiny al-Šabáb, vydal 6. septembra 2014. Diriye je vysokopostaveným členom skupiny al-Šabáb a ako emir plní veliteľské úlohy v rámci operácií skupiny al-Šabáb. Bude priamo zodpovedný za aktivity skupiny al-Šabáb, ktoré naďalej ohrozujú mier, bezpečnosť a stabilitu v Somálsku. Diriye medzičasom prijal arabské meno Sheikh Ahmed Umar Abu Ubaidah.